Europarlamentaarikko Jussi Halla-aho on valmis harkitsemaan perussuomalaisten presidenttiehdokkuutta, jos tietyt ehdot täyttyvät.

Euroedustaja Jussi Halla-aho voisi harkita perussuomalaisten presidenttiehdokkuutta, jos kannatusta löytyy. Kuva syksyltä 2015 perussuomalaisten puoluetoimistolta. JOEL MAISALMI

Perussuomalaisten kansanedustaja Laura Huhtasaari kirjoitti sunnuntaina sosiaalisessa mediassa, että " Jussi Halla-aho presidenttiehdokkaaksi " .

Huhtasaari itse tunnustautuu Halla-ahon kannattajaksi. Hän toivoikin, että Halla-aholta tiedusteltaisiin, onko Euroopan parlamentin jäsen jo valmis lähtemään tavoittelemaan perussuomalaisten presidenttiehdokkuutta.

Huhtasaari uskoo, että maahanmuuttokriittisten keulahahmolla Halla-aholla on nostetta presidenttiehdokkaaksi.

Kolme pointtia

Jussi Halla-aho sanoo, että " ehdotuksia presidenttiehdokkuudesta, tai ehdokkaaksi pyrkimisestä, on tullut jonkin verran " . Kuin kokoomuksen Alexander Stubb konsanaan, Halla-aho sanoo, että asiassa on " kolme pointtia " :

- On epäselvää, haluaako perussuomalaisten kenttä asettaa lainkaan omaa ehdokasta. Istuva presidentti näyttää nauttivan varsin laajaa suosiota yli puoluerajojen.

- On epäselvää, haluaako perussuomalaisten kenttä asettaa juuri minut puolueen ehdokkaaksi.

- Monet omista kannattajistani ovat sitä mieltä, että presidenttinä oleminen rajoittaisi toimintavapauttani minulle ja äänestäjilleni tärkeiden kysymysten osalta.

Halla-aho sanoo, että hän on valmis harkitsemaan presidenttiehdokkuutta, jos puolue päättää asettaa oman ehdokkaan ja näyttää ilmeiseltä, että suurin osa puoluekentästä haluaa ehdokkaaksi " juuri hänet, eikä jotakuta muuta " .

- Tämä on niin suuri kysymys, että en lähde sen kanssa sooloilemaan, Halla-aho sanoo.

Perussuomalaiset valinnee presidenttiehdokkaansa ensi kesän puoluekokouksessa. Tähän mennessä ehdokkuutta ovat sanoneet harkitsevansa puolustusministeri Jussi Niinistö, eduskunnan puhemies Maria Lohela ja eduskuntaryhmän puheenjohtaja Sampo Terho.